孫權

孫權，字仲謀，揚州吳郡富春縣人，三國時代嘅開國皇帝之一。佢響222年稱吳王；229年稱帝，建立吳國，即係東吳。諡號係大皇帝，所以稱呼做吳大帝；廟號係太祖，所以嗌做吳太祖。佢係江東軍閥首領孫堅嘅二仔，孫策嘅細佬，孫夫人嘅阿哥。

孫權阿爸孫堅同阿哥孫策，響東漢末年群雄割據中，佔據咗江東六郡做根據，打好咗基業同各派軍閥抗爭。孫權文武雙全，年少嗰陣已經有將帥嘅才能、統率大軍嘅能力。200年，佢嘅哥孫策作爲江東盟主，遇刺身亡，於是佢十八歲就掌權，繼任做吳侯，統治咗江東。佢防禦咗曹操同劉備嘅進攻，促成三國鼎立嘅局面，面對曹魏同蜀漢時，孫權統領嘅東吳企喺中立位置，對東吳有利時會同兩邊妥協。佢冇乜意思要完全征服自己嘅對手，好多史家認爲係因爲後勤基礎未足以支撐孫權實現呢個意思。

啲人對佢評價好高，連佢嘅敵人曹操都讚佢「生子當如孫仲謀」。207年聯合劉備抗曹操，喺赤壁之戰打敗曹操。不過佢末年失策，埋下咗吳國敗亡嘅隱憂。喺三國霸主嘅奠基人中，相比曹操、劉備，孫權嘅統治時間最長。佢過世後，東吳亦自此衰退，噉係由於繼位人能力唔夠。

同三國時代嘅其他第一代君主一樣，孫權都好識用人，而且響納諫方面做得更好，重會認真聽反面意見。同時都好有戰略眼光。《三國志》記載吳國大臣對孫權嘅評價：「提魯肅於凡品，是其聰也；拔呂蒙於行陣，是其明也；獲于禁而不害，是其仁也；取荊州而兵不血刃，是其智也；據三州虎視於天下，是其雄也；屈身於陛下，是其略也」，雖然難免溢美之辭，但概括嘅嘢都算全面。

生平

家系 
據清代《四庫全書》嘅記載，先祖可以追溯到春秋時代嘅兵法家孫武，而家喺浙江省杭州富陽區南部有條叫龍門古鎮嘅村，而家做咗觀光地。呢條村九成人姓孫，自稱係孫權嘅後裔。喺呢條村嘅族譜，客家人革命家孫文亦係呢族人，但實際上孫權嘅阿爺當初出生嘅家世論真僞係不明嘅。

初頭 
182年，阿爸孫堅做緊下邳嘅縣丞時，五男三女中嘅第四仔孫權出生，喺個仔出世時望孫權嘅風貌，認爲佢會上到高貴嘅位置而開心。

184年，太平道嘅張角發動宗教叛亂，亦即黃巾之亂，爲咗鎮壓佢，佢老豆跟喺漢王朝中郎將朱儁之下參戰，吳氏同啲仔女留咗喺九江郡嘅壽春。189年，佢跟住阿哥孫策移居去廬江舒嘅周瑜屋企。

初平三年孫堅喺同劉表嘅戰鬥中戰死，畀黃祖嘅部下殺死。葬禮終結後，一時移住江都，由吳夫人撫養啲遺孤。

193年，孫策入咗袁術旗下之際，佢派遣呂範將屋企人迎送去住喺曲阿嘅吳景度。遞年，孫策爲咗袁術攻打廬江，揚州刺史劉繇驚咗袁術同孫策，於是同佢哋對立，將吳景趕出丹陽。呢陣時，孫策嘅屋企人都喺劉繇嘅地盤。朱治就使人去曲阿將吳氏連埋孫權同班細佬脫出，保護咗佢哋。然後佢同阿媽移住去曆陽同阜陵。

195年，孫策喺江東舉兵崛起，破咗劉繇軍後，孫策入咗曲阿，派遣部將陳寶去阜陵迎接屋企人，喺之後嘅征戰，孫權就跟住阿哥流轉各地。呢陣時孫權開始同啲士人交流，佢嘅名畀好多人知，攞到嘅名望同佢老豆、阿哥齊等。孫權性格明朗，度量大，諗嘢細，同時有決斷力。因爲噉，孫策制訂策略時，恆常同孫權商議，因此孫權參加咗好多計略、謀議。孫策對佢意見評價幾高，話孫策自身都唔及佢，認爲佢係個非常人材。

孫權得15歲時，阿哥就畀佢做咗陽羨縣嘅首長，助力孫策佔據江東，之後受推薦，擔任代行奉義校尉嘅職務。佢喺吳郡跟胡綜同朱然學學問。周泰同潘璋配畀佢做下屬。亦喺呢年，佢舉做孝廉。

199年孫權跟住孫策征伐，擊破廬江太守劉勳，然後進軍沙羨，擊破黃祖。但喺攻打徐州廣陵郡時，畀廣陵太守陳登大敗。

200年初，孫氏同曹操結成同盟。司空曹操招聘孫權同佢細佬孫翊。結局冇去成。當年春天孫策畀許貢麾下嘅刺客襲擊，得26歲咁短命。嗰陣時佢嘅仔孫紹未出世，長史張昭推薦嘅軍閥後繼者係孫堅嘅三仔孫翊，但孫策付託嘅後嗣係18歲嘅孫權。死之前，孫策同孫權講：「裏頭嘅事決定唔到時問下張昭，外便嘅事決定唔到時問下周瑜。」所以佢對張昭行師傅嘅禮遇。

孫權對兄長嘅死傷心到喊唔停口，張昭激勵佢，勸佢除咗喪服，去視察陣營。日後孫權追贈孫堅做武烈皇帝，孫策追贈做長沙桓王。由於孫權有才，又注意團結各派力量，好快就掙得威望，令江東局勢從混亂中穩定落來。

江東首領 
之後孫權繼任攬權。曹操本來想趁孫策死咗嘅機會，去攻擊孫權，呢陣時留喺許都嘅孫氏使者張紘勸話不如畀啲恩惠佢好過，說服到曹操。於是孫權畀曹操把持嘅東漢朝廷封做討虜將軍，兼任會稽太守。當時孫氏支配嘅地域有會稽、吳郡、丹陽、豫章、廬陵等郡，但形勢險峻，難以服從。而且呢陣時君臣關係未有着落，恆常要主君注視事態，所以佢出力鞏固自己嘅勢力。不過周瑜同張昭預見孫權將來係會成就大業嘅人物，所以精誠爲佢效力。

佢從父兄度繼承咗班家臣，共周瑜、程普、呂範哋一齊，積極噉錄用優秀人材，亦任命佢哋做軍事指揮官。當中陸遜、諸葛瑾、步騭、魯肅、顧雍、是儀、嚴畯、呂岱、徐盛、朱桓、駱統哋就噉樣錄用。喺接位嗰年，廬江太守李術反叛，孫權率領徐琨、孫河，舉兵去攻喺皖城嘅李術。於是李術搵死，孫權得到部曲三萬人。

孫權同魯肅去論天下。魯肅提案話：「趁住北方騷亂，攻打黃祖、劉表，制得荊州，用長江做北界來割據，自己稱做帝王。」

202年，曹操打敗袁紹，統一北方，開始睺住南方。曹操寄信畀孫權，想孫權交個仔來做人質。張昭怕，唔敢決定。孫權同周瑜、阿媽吳氏夫人商議後，就聽周瑜講，堅決唔制。有話之後當年吳氏夫人就逝去嘞。

203年，去討伐有父仇嘅黃祖，擊破佢嘅水軍，黃祖軍兵敗潰走。但對手即將陷落嘅呢個時候，後方山越嘅叛亂活躍，要會軍鎮壓。孫權返到豫章，命令呂範平定鄱陽，程普去討伐樂安。建安、漢興、南平唔服從嘅民衆又起亂，命令賀齊去擊破。叛亂頭目悉數捕俘，討斬獲得嘅首級有成六千。然後原先黃祖嘅部下甘寧加入咗孫權。除咗呢個以外，孫翊同孫河畀媯覽殺死，從兄弟孫暠企圖叛亂，孫輔同曹操內通，但啲問題都解決咗。孫權派遣心腹顧徽做使者去曹操度，去調查朝廷嘅內情。

206年，孫權率領周瑜、孫瑜、凌統，討伐山越嘅要衝麻屯、保屯。孫權獲得一萬人餘嘅捕俘，以勝利收場。

207年繼續西征黃祖，因爲老母重病，俘虜咗好多人就歸還。喺第年208年春天，孫權終於整低黃祖，得到江夏郡嘅南部。當時黃祖想用水軍阻止孫權嘅侵攻，但畀呂蒙擊破。由於有凌統、董襲等精銳兵嘅攻擊，所以對手最終陷落，黃祖畀兵士馮則殺死。就噉孫權報咗老豆嘅冤仇。

設立孫劉聯盟 

208年，荊州牧劉表死咗，陰曆七月，曹操引大軍打西南邊，劉表嘅後繼者劉琮投降曹操，於是曹操佔得荊州。劉備被迫走難南下，喺長坂坡畀曹軍打敗。

孫權聽話曹操入咗荊州，立即派魯肅，名義上去弔問啱病死嘅劉表，查實去一探虛實。魯肅尋着劉備，講聯合抗曹嘅事。

年尾時曹操寄信畀孫權，話「近來我數咗啲罪狀，討伐啲罪人，所以將軍旗揮向南邊，劉琮連表示抵抗都冇就降服。呢次我整備咗80萬水軍嘅軍勢，想同將軍你喺吳地嘅地域打下獵噉」，實質逼佢投降。孫權收到呢封信後向群臣展示，冇邊個唔會震驚到面色都變埋。班君臣知道若果唔降服，就會畀曹操討伐，呢份係最後通牒。

孫氏朝臣呢陣時分兩派，主降同主戰，主降派由張昭打頭，話曹操軍勢強勁，想投降曹軍，主戰派由魯肅打頭，想同劉備立聯盟，共抗曹操。於是臣僚間議論紛紛，孫權一時決斷唔到該開戰定歸降。孫氏軍閥嘅性質係豪族嘅集合體，所以歸順派佔咗多數。劉備嘅軍師諸葛亮派遣到江東，同魯肅隨行，見大都督周瑜爲劉備求救援，作爲使者說服孫權跟主戰派打曹操。周瑜畀意見話曹操講嘅80萬軍只係放大，曹操嘅實力冇咁高。曹軍大部分係北方人，唔熟水戰，熟水戰嘅大部分係荊州降軍，本來冇服務曹操幾耐，所以佢哋嘅戰鬥意志唔會高，兼且當時入咗冬天，北方嘅曹軍亦唔合水土，易病，撐唔到幾耐。

孫權聽從周瑜，揀咗主戰派，決意開戰，孫權攞刀㓟咗面前放置上奏文嘅檯嘅一角，話：「今後你哋當中再同我講降服者，個命運就同呢張檯一樣。」表明咗佢決斷嘅意志。孫權派周瑜、程普共魯肅引三萬兵馬出陣，同劉備聯盟打曹軍。同年嘅赤壁之戰中，戰況上，由於唔慣江南嘅氣候同地勢，曹操陣營疫病流行，而通過黃蓋詐降曹操，孫劉聯軍展開咗優勢，周瑜用計火攻打散曹操水軍。最後喺赤壁完全擊破曹操軍，曹操悟到不利，唯有走返鄴郡，留徐晃同曹仁守江陵，樂進守襄陽，滿寵守當陽。

嫁妹畀劉備 
戰後，劉備上表劉表嘅長子劉琦做荊州刺史，併合咗荊州南部嘅武陵、長沙、桂陽、零陵呢四郡。然後208年12月，孫權自己親身打由劉馥鎮守嘅合肥，又派張昭去進攻喺九江嘅當塗，但唔成功。曹操派解圍合肥。孫權軍包圍合肥已經幾耐，但仲未破到城。劉馥嘅副將蔣濟勸劉馥派三個守將帶信詐話張喜援兵已經到咗城外。孫權捉到當中兩個守將，中咗蔣濟計謀，於是決定撤退。

209年，孫權派周瑜帶軍攻打江陵，同劉備一齊攻取南郡，一年間嘅攻防後，逼到曹仁棄城退卻，走返去襄陽，平定咗南郡呢個地域，孫權任命周瑜做南郡太守。按劉備嘅上奏，孫權就任爲徐州牧、行車騎將軍。之後冇耐，劉琦死去，左將軍劉備就自己做咗荊州牧。孫權同劉備喺京口會見，結成咗個人友誼。喺赤壁嘅荊州爭奪戰中獲得嘅領地，商量佢哋嘅領有權嘅結果係，由於魯肅嘅提案，同劉備協調來對抗曹操，孫權就借畀劉備荊州數郡，劉備就領有咗南郡、武陵、長沙、桂陽、零陵呢荊州南部五郡，構築咗公安呢個根據地。

但係孫權逐漸怕咗劉備擴大緊嘅勢力，於是將佢嘅妹孫氏同劉備聯姻，來加深友好關係。

爭奪荊州、交州 
210年，佢派遣交州刺史步騭，士燮就服屬咗佢，又謀殺咗吳巨。於是孫權就領有咗交州九郡：南海、鬱林、交趾、日南、珠崖、儋耳、蒼梧、九真、合浦。211年孫權將自身嘅大本營搬去秣陵，又改佢名做建業。

212年開始，直到第年正月，曹操親自引水陸聯軍攻打孫權嘅江西營，孫權阻止咗佢，兩邊喺濡須口交戰對峙咗好耐，但不分勝敗。當時孫權自己坐船去視察曹操嘅陣營，親自出陣，孫權嘅視察團無論武器定隊伍等都喺完成整頓嘅狀態。曹操見到噉，亦歎服孫權嘅天才，稱讚話「生仔就要似孫權噉」，於是軍事上退卻咗，就噉擊退咗佢哋。呢場仗叫濡須口之戰。

213年，因爲嗰陣劉備打西川，孫權就派人到荊州接孫夫人返。孫夫人諗定帶埋先七歲嘅劉禪走。劉備屬將趙雲共張飛帶軍出去截住佢哋，勸孫夫人留低，但孫夫人唔聽。二將就畀孫夫人走，但押住咗劉禪響度。

214年，劉備平定到益州，益州刺史劉璋畀佢打到投曬降，於是劉備就領有咗益州，所以孫權就要求劉備返還荊州嘅長沙、桂陽、零陵呢三郡。呢個係劉備喺揚州時就答過話得咗手會還嘅，但呢陣劉備就唔制，而且劉備又要入手涼州，所以就算返還荊州全部領地，個承諾履行都要延期。開頭孫權爲咗支配呢三郡，送咗啲官入去，但被趕返出來，所以孫權嬲嘞，派遣呂蒙哋用軍隊武力奪取長沙、零陵、桂陽三郡，因而喺荊州同鎮守當地嘅關羽對立。呢陣時劉備亦準備送大軍入去打，想發展成全面戰爭，但曹操入侵漢中，劉備驚冇咗益州，於是同孫權和解。結果東西分割咗荊州，東面歸孫權，西面歸劉備，長沙、桂陽返還畀孫權，回復返表面上嘅同盟友好關係。實際上喺呢年，孫權採用咗呂蒙嘅意見，準備緊對荊州嘅征討戰爭。

5月，呂蒙、甘寧率領軍隊，去攻擊曹操佔領嘅皖城，攻城戰喺朝頭早之內終結。捕捉咗廬江太守同埋數萬人嘅男女。當年曹操輸咗第一次濡須之戰，之後走返去京城，派張遼、樂進、李典守合肥。之後曹操帶軍打張魯，歷時幾耐，孫權睇曹操喺漢中，就引十萬大軍進駐祿口，準備打合肥。

215年8月，孫權率領10萬軍勢，經過百餘日去攻擊合肥城，叫做第二次合肥之戰。張遼同李典呢二將之間不和。張遼收到曹操使者帶嘅密函。曹操叫張遼、李典出去打，而留樂進守城。張遼話要趁孫權軍勢未集結完，先出軍襲擊打孫權。李典亦同意，拋開同張遼嘅嫌隙。張遼選咗800人嘅軍，騎馬打頭衝入敵陣，斬死孫權嘅兩員大將，然後突圍迷惑敵方。

當時喺戰場之中，攻擊時孫權親自企喺陣頭，喺退卻時係直到最後都留喺戰場，來執行退卻指揮，所以佢幾勇猛果敢，但某啲時候又過於輕率，幾度差啲冇命。但佢仲未攻落座城就撤退嘞，因爲孫權軍爆發疫病。撤退時佢哋仲畀張遼奇襲添。張遼秘密整斷逍遙津嘅橋，想生擒孫權，就佈咗埋伏喺嗰度。過逍遙津橋時，孫權軍被埋伏，而橋亦被切斷。

呢陣時雖然孫權班軍士打散咗，情勢危急，好在牙將凌統奮戰之下，亦走出困境，孫權過橋時係策馬飛躍斷橋嘅。呢個過程中陳武戰死，孫權好哀痛，親自舉行葬禮，而陳武嘅愛妾亦殉葬。呢次撤退孫權軍受到重創。

217年，曹操攻擊濡須，第二次濡須口之戰開打，孫權就任命呂蒙做大將來防佢。山越亦呼應曹操而舉兵，但孫權命令嘅賀齊同陸遜擊破咗佢哋。就喺同曹操嘅戰線膠着時，孫權向曹操降服。孫權派遣徐詳，形式性噉臣從曹操，因爲噉曹操軍撤走，然後又向曹操勸進帝位。見到呢封信後，曹操話：「呢隻衰仔，望個樣係跪低，查實係擺我上炭爐之上烤」。

孫權之所以臣服曹操，噉係由於荊州問題而同劉備不和導致嘅。劉備支配咗益州同半邊荊州，個勢力日漸擴大，到219年，劉備更自命做漢中王，令孫權幾有壓力；當時諸葛瑾再次做使者要求返還荊州，但返還實現唔到，失敗咗。219年，孫權提出將關羽嘅女嫁畀佢嘅仔，兩家結成婚姻，但關羽斷然拒絕，話「老虎嘅女點會嫁畀狗嘅仔」，鬧低孫權。七月時，關羽留低公安同南郡守備程度嘅兵力去看住荊州，然後率大軍北上打曹軍，去包圍曹仁守住嘅襄陽同樊城。孫權見到呢個係個機會搶返荊州，趁住關羽北進，將詐病嘅呂蒙召喚返去，隱密噉準備戰爭。孫權話就話要畀救援畀關羽，但又慢慢進兵。於是關羽就鬧：「禽獸！樊城陷落之時，我仲唔滅咗你！」孫權聽聞咗呢啲說話，知道佢輕視自己，詐寫信來陳謝道歉。

呢陣時，曹操軍驚咗關羽嘅快進攻擊，曹操嘅部下司馬懿同蔣濟見到關羽同孫權之間交惡，就有咗計，提案話將荊州讓渡畀孫權，然後依賴佢討伐關羽。喺之前嘅單刀會談，劉備以湘水做界線割開兩邊，如今，關羽因爲兵糧不足，就襲擊孫權軍境內，強奪軍需物資。孫權上表過漢天子，同時亦上書同曹操講討伐關羽嘅事，表示同意共呂蒙訂立計略，令關羽疏忽大意。於是曹操畀佢領任荊州牧；但又將孫權嘅投降書飛箭射入關羽嘅營寨。不過，關羽唔信，認爲係曹操拋封假信來攏絡佢。

關羽喺度呃咗，動員全軍去樊城，又轉運湘關嘅軍糧。8月，關羽領軍打襄陽同樊城，幾多曹軍將領投降，一時威震華夏。10月，孫權派呂蒙、陸遜率軍討伐關羽、襲擊荊州。麋芳、傅士仁二將唔忿關羽，歸順咗吳軍，獻江陵、公安二城畀孫權，呂蒙作爲先鋒，得到咗江陵呢個關羽嘅大本營。最屘12月，孫權喺背後平定咗荊州，全數奪還劉備領有嘅荊州。

關羽落令從樊城撤退返荊州，先知失咗退路、江陵同公安都冇咗，只能走去麥城。219年底，孫權派人誘降關羽。關羽假扮投降，而帶住10個騎兵走去臨沮，就喺嗰度畀吳將朱然、潘璋捕捉。自此孫氏控制全部嘅長江以南，包含荊州同揚州。

孫權處刑咗關羽，派人搦住關羽個頭去洛陽獻畀曹操。曹操厚葬咗關羽，然後根據呢啲功績，曹氏把控嘅漢朝廷昇進孫權做驃騎將軍，任荊州牧，封做南昌侯，想增強劉備對孫權嘅仇恨。孫權派使者梁寓去漢朝廷進貢。之後，孫權招聘咗張承、闞澤、潘濬、劉基。

三國鼎立 
220年曹操死咗，佢嘅仔曹丕廢咗東漢嘅獻帝，受咗禪讓自己即位爲皇帝，建立咗魏國，第年蜀漢劉備亦昇咗帝位。因爲奪取咗荊州，孫權同劉備敵對，所以孫權就接近咗曹丕，承認曹丕嘅皇帝位。孫權繼續形式上對魏國行臣下嘅禮，文帝就封佢做吳王、大將軍，畀佢督揚、荊、交三州。另外，孫權派遣陳化、馮熙、、趙咨哋做使者，構築同魏國嘅安定關係。

同年七月，劉備率領軍士東進去侵攻吳地，一係想奪還荊州，二係爲關羽報仇，雖則幾多將領勸阻佢，但劉備唔聽，決意引萬軍東征。孫權就任命陸遜做大都督，指揮吳軍去防禦迎擊。同時爲咗因住魏國趁呢陣侵略，就派遣咗使者過去。呢陣時文帝要求獻上象牙、珍珠、孔雀等珍貴嘅貢品，一班家臣就好憤慨，要求拒絕。然而孫權話「百姓嘅性命取決喺一個人嘅決定」，就將要求嘅物品全部獻上，噉來確保北方嘅安全。

喺蜀吳開戰前，張飛畀部下殺害，佢個首級送咗畀孫權。初頭吳軍接連失敗，之後兩軍相持。222年，當時啲吳國老將都想同蜀軍直面交戰，但陸遜唔准。劉備就派軍去挑釁佢，但陸遜唔睬佢啲挑戰。直到佢知道蜀軍有咗疫病跡象，陸遜先派軍裝假進攻入敵方當中一個營寨，來打散蜀將嘅注意，然後叫軍士用火攻打入淨低啲營寨，接住出兵總進攻，蜀軍大敗，近乎全軍覆沒。之後劉備撤退西歸，最後死喺白帝城。陸遜擊退咗劉備軍，打破蜀漢軍嘅侵略，令孫權確實噉領有荊州，是爲夷陵之戰。

但從呢陣時起，同魏國嘅關係惡化。噉係因爲文帝攞畀孫權嘅仔就任朝廷官職嘅名份來要求交人質，而孫權拒絕咗呢樣嘢。於是魏國派曹真同夏侯尚做指揮官，分三路進攻吳地，場仗喺222年到223年間打，但一番苦戰後，畀潘璋火燒浮橋擋住咗，因爲呢個功勞孫權晉級潘璋做右將軍；最後朱桓攻破曹仁，加之魏軍流行緊疫病，於是退卻。夷陵大戰結束以後，孫權聽聞劉備留咗喺白帝，就派遣咗使者鄭泉去請求和睦，修復返個友好關係。劉備同意咗呢樣，幾次派遣宗瑋、費禕哋去做答禮。由此，三國嘅地域就此確定。

既打破咗蜀漢嘅入侵，又同佢和睦返，而同魏國又冇必要同盟，孫權就唔再喺形式上臣從魏國，自此分離，開始使用獨自嘅年號黃武。呢一年就係吳國嘅建國年。劉備失意而死，諸葛亮好擔心孫權聽聞劉備死去，會抱有異心，就派遣咗鄧芝去整好同孫權嘅友好關係。於是第年嘅223年，東吳同蜀漢再次同盟。以後，吳國同蜀漢結成一對，一齊對抗魏國，諸葛亮北伐等蜀漢有動作時，吳國亦會呼應佢去攻打魏國。就噉，孫權用巧妙嘅外交來維持乃至擴大勢力。

224年，魏國再次攻打埋來，徐盛喺長江沿岸築起啲假嘅城牆，嚇親嘅魏軍冇戰鬥就退卻咗。

226年，孫權派遣呂岱，鎮壓士徽嘅叛亂，強化對交州嘅控制。同年，孫權派孫奐、鮮于丹攻打江夏，派諸葛瑾攻打襄陽，雖然孫奐、鮮于丹攻落咗高城，但諸葛瑾畀司馬懿哋打敗，於是孫權哋撤退。

228年，周魴詐降以便入魏國，來引誘魏國嘅曹休出兵去石亭。陸遜率領朱桓、全琮同曹休打過，大獲全勝。

即位做皇帝 

229年喺班臣下嘅一同勸告下，孫權最後即位做皇帝。於是佢成咗吳國第一代皇帝，同時改年號做黃龍。呢陣時就追尊孫堅做武烈皇帝，喺嗰陣時因爲「堅」嘅發音同「甄」同音，就改咗「甄」嘅字音，畀後世繼承。另外，蜀漢決定維持同吳國嘅同盟關係，就派陳震做祝賀使者趕赴吳國。然後喺武昌同孫權會盟，誓約一齊瓜分天下。之後，孫權遷都去建業。

230年，孫權因爲多次戰爭，吳國嘅住民已經不足，於是派衞温、諸葛直帶精兵一萬名，落指示去臺灣等地探索、兼徵發居民。但係衞溫、諸葛直佢哋遇到風浪，又因爲亶洲太過遠，到達唔到，又流行起疫病，孫權畀佢哋嘅兵力大部分都冇咗，就噉佢哋到咗臺灣，喺嗰度徵發咗大約上千名南島系原住民，帶佢哋返建業，約時隔一年後歸國，呢時兵員冇咗八成到九成。因爲呢個成果，孫權大怒，話諸葛直同衞温背棄咗詔令，冇實現到當初嘅目的，就將衞溫同諸葛直絞首。同年，孫權命令孫布向魏國假投降，魏國嘅對吳司令官王凌爲咗迎接孫布而出兵，結果王凌大敗。

233年，遼東嘅公孫淵供給戰馬畀吳國。於是喺三月，孫權向佢派遣使者，畀佢敕書，以藩國嘅禮對佢。作爲答禮，孫權派兵士一萬名帶住金銀寶貨送畀公孫淵，於是啲人就坐船向遼東進發。張昭認爲公孫淵係咪值得信賴嘅人物呢點未知，所以反對件事；仲有顧雍、陸遜呢啲重臣都勸諫佢，但孫權唔聽佢哋講，反而聽信咗公孫淵啲內通，仲係派遣咗、、賀達哋去做使者。結果同家臣預想嘅一樣，公孫淵果然殺咗孫權嘅使者，斬低使者嘅頭交畀魏國，又奪取埋吳國嘅軍隊同賞賜財物。激憤嘅孫權想親自征伐公孫淵，但薛綜哋勸諫低佢。

孫權去張昭嘅屋企，去勸鬥緊氣嘅佢出返來，但張昭對孫權無視自身嘅話呢件事覺得傷咗心，死都唔出來。嬲咗嘅孫權喺大門外封咗埲泥牆，鬥氣作對嘅張昭亦喺入面用泥封死咗內門。孫權爲咗逼張昭出屋企，就放火燒佢間屋，但佢噉都唔出來，於是慌急噉冚熄火，最後先至請到張昭出來，畀佢坐車做貴賓。

末年 
到241年時，皇太子孫登死咗，於是引發後繼選定嘅內部紛爭。孫權喺初頭想揀孫和做第個皇太子，但對孫霸亦好啱心水，就封佢做魯王，用皇太子嘅同等身份去對佢。於是班臣下就分裂成孫和派同孫霸派。喺顧雍之後繼承做丞相嘅陸遜經常上訴話「嫡子同庶子喺待遇上係要有差別」。於是孫霸派就捏造罪名，打擊對手。孫權派咗問責使者追究陸遜，搞佢一大鑊，後來陸遜死咗。於是後繼嘅爭鬥更加激化。

250年，孫權以兩邊都罰嘅形式，廢咗孫和嘅皇太子位，命令孫霸自決，然後將佢呢一黨冚唪唥處刑。結果最後孫亮做咗皇太子。呢個過程中，諫言關於孫和廢位嘅數十名臣下唔係處刑就係流配。孫權喺252年四月，同諸葛恪託付咗後事，以七十一歲嘅年紀逝去。

入仕孫權嘅人 

步騭 子山
 陳武 子烈
 徐盛 文響
 程秉 德樞
 程普 德謀
 全琮 子璜
 丁封
 丁奉 承淵
 董襲 元代
 馮則
 甘寧 興覇
 顧雍 元歎
 闞澤 德潤
 賀齊 公苗

韓當 義公
 嚴畯 曼才
 虞翻 仲翔
 李異
 呂岱 定公
 呂範 子衡
 呂蒙 子明
 凌操
 凌統 公績
 魯肅 子敬
 陸抗 幼節
 陸遜 伯言
 馬忠
 麋芳 子方

吳景
 潘濬 承明
 潘璋 文珪
 士仁 君義
 鮮于丹
 蘇飛
 孫桓 叔武
 太史慈 子義
 黃蓋 公覆
 周魴 子魚
 周瑜 公瑾
 周泰 幼平
 張昭 子布

張休 叔嗣
 張承 仲嗣
 張紘 子綱
 蔣欽 公奕
 諸葛瑾 子瑜
 諸葛恪 元遜
 朱然 義封
 朱桓 休穆
 朱治 君理

攷 

東吳皇帝
東漢人
類:杭州人
類:三國人
權